Канзаскі ўніверсітэт

Канзаскі ўніверсітэт (англ.: University of Kansas) — амерыканская дзяржаўная вышэйшая навучальная ўстанова са статусам даследчага ўніверсітэта, якая месціцца ў горадзе Лоўрэнс у штаце Канзас, ЗША. Агульная характарыстыка Гэта буйнейшая ВНУ ў штаце Канзас. Вучэльня класіфікуецца як доктарскі ўніверсітэт з вельмі высокай даследчай актыўнасцю. Заснаваны афіцыйна 21 сакавіка 1865 года, універсітэт фактычна быў адкрыты ў 1866 годзе. У дадатак да галоўнага кампуса ў Лоўрэнсе ёсць універсітэцкі шпіталь у Канзас-Сіці, філіял у Оверленд-Парку (недалёка ад Канзас-Сіці), навукова-даследчыя інстытуты ў Парсансе і Топіке, а таксама філіял медыцынскай школы ва Уічыце. У склад універсітэта ўваходзяць Музей натуральнай гісторыі і Музей мастацтваў. Універсітэт з'яўляецца членам Асацыяцыі амерыканскіх універсітэтаў — асацыяцыі вядучых навукова-актыўных універсітэтаў Паўночнай Амерыкі, якая існуе з 1900 года. Універсітэт праводзіць вельмі паспяховую праграму міжнароднага студэнцкага абмену і ў 2005 годзе быў узнагароджаны прэміяй за інтэрнацыяналізацыю навучання. 20 % студэнтаў, якія атрымалі акадэмічную ступень у гэтай ВНУ, таксама вучыліся за мяжой падчас навучання ва ўніверсітэце. Больш за 1,5 тысячы замежных студэнтаў з 110 краін свету штогод вучацца, выкладаюць або праводзяць даследаванні ў гэтай вучэльне. Ва ўніверсітэце выкладаюцца 28 моў. Універсітэт займае 23-е месца з ліку больш чым 200 буйных каледжаў і універсітэтаў ЗША па колькасці студэнтаў, якія ўваходзяць у Корпус міру. Структура Школа мастацтваў Школа грамадскіх сувязяў і адміністрацыі Школа архітэктуры, дызайну і планавання Школа бізнесу Школа адукацыі Школа інжынерыі Школа прафесій у сферы аховы здароўя Школа журналістыкі і масавых камунікацый Школа права Школа медыцыны Школа музыкі Школа сястрынскай справы Школа фармацыі Школа сацыяльнага забеспячэння Гл. таксама Спіс універсітэтаў штата Канзас Крыніцы Спасылкі На Вікісховішчы ёсць медыяфайлы па тэме Канзаскі ўніверсітэт Афіцыйная інтэрнэт-старонка ўстановы